Jannik Sinner

Jannik Sinner (s. 16. elokuuta 2001 San Candido, Italia) on italialainen tennispelaaja. Hän nousi kaksinpelissä ATP-maailmanlistan ykkössijalle 10. kesäkuuta 2024. Sinner on voittanut urallaan 24 ATP-turnausta kaksinpelissä.

Ura
Sinner pelasi ATP-turnauksen pääsarjassa ensimmäisen kerran Budapestissä huhtikuussa 2019. Hän pääsi turnauksen pääsarjaan lucky loserina ja eteni toiselle kierrokselle. Toukokuussa hän sai villin kortin Rooman Masters 1000 -turnaukseen, missä voitti avauskierroksella maailmanlistan sijalla 59 olleen Steve Johnsonin. Toisella kierroksella hän hävisi listan sijalla seitsemän olleelle Stéfanos Tsitsipásille. Yhdysvaltain avoimissa Sinner eteni karsinnoista pääsarjaan, missä hävisi avauskierroksella Stanislas Wawrinkalle. Lokakuussa Sinner eteni Antwerpenin turnauksessa välieriin voittaessaan maailmanlistan sijalla 13 olleen Gaël Monfilsin. Vuonna 2019 Sinner voitti nuorille pelaajille suunnatun Next Generation ATP Finals -turnauksen Milanossa ja tienasi sieltä 372 000 Yhdysvaltain dollaria. Kauden aikana Sinner voitti myös kolme ATP-haastajaturnausta. Marraskuussa 2019 hän saavutti ennätyksekseen maailmanlistan sijan 78.

Helmikuussa 2020 Sinner pääsi puolivälieriin Rotterdamin ATP 500 -turnauksessa voitettuaan toisella kierroksella maailmanlistan sijalla kymmenen olleen David Goffinin. Syyskuussa pelatussa Rooman Masters 1000 -turnauksessa hän voitti toisella kierroksella maailmanlistan kuudentena olleen Tsitsipásin. Ranskan avoimissa 2020 Sinner voitti neljännellä kierroksella maailmanlistan seitsemäntenä olleen Alexander Zverevin, kunnes hävisi puolivälierissä maailmanlistan kakkoselle Rafael Nadalille. Kölnin turnauksessa Sinner eteni välieriin, missä hävisi Alexander Zvereville. Ensimmäisen ATP-turnausvoittonsa hän saavutti marraskuussa pelatussa Sofian turnauksessa, missä hän voitti loppuottelussa Vasek Pospisilin.

Kauden 2021 Sinner aloitti Melbournen ATP-turnauksella, missä voitti loppuottelussa Stefano Travaglian. Seuraavalla viikolla pelatussa Australian avoimissa hän hävisi avauskierroksella Denis Shapovalovia vastaan viisieräisen ottelun. Maaliskuussa hän eteni puolivälieriin Marseillessa ja Dubaissa. Miamin Masters 1000 -turnauksessa hän pääsi loppuotteluun, missä hävisi maailmanlistan sijalla 37 olleelle Hubert Hurkaczille.

Elokuussa 2023 Sinner saavutti urallaan ensimmäisen Masters 1000 -turnaus voiton Kanadan avoimissa, jossa hän voitti loppuottelussa Alex de Minaurin luvuin 2–0. Sinner voitti marraskuussa Italian Davis Cup -joukkueen kanssa maailmanmestaruuden, jossa joukkue kohtasi loppuottelussa Australian Davis Cup -joukkueen.

Tammikuussa 2024 Sinner voitti uransa ensimmäisen grand slam -mestaruuden Australian avoimissa. Hän oli Daniil Medvedeviä vastaan loppuottelussa kahden erän jälkeen tappiolla 0–2, mutta onnistui voittamaan Australian avointen mestaruuden luvuin 3–2. Helmikuussa Sinner eteni Rotterdamin ATP 500 -turnauksessa loppuotteluun, jossa hän voitti Alex de Minaurin. Turnauksen jälkeen hän nousi maailmanlistan kolmanneksi. Maaliskuussa Sinner voitti uransa toisen Masters 1000 -turnaus voiton Miamissa, jonka jälkeen hän nousi maailmanlistalla toiseksi. Kesäkuussa Sinner eteni Ranskan avoimissa välieriin, jossa hän hävisi viisieräisessä ottelussa Carlos Alcarazille. Turnauksen jälkeen Sinner nousi ATP-listan ykkössijalle.

Tammikuussa 2025 hän voitti toisen Australian avointen mestaruutensa voittamalla Alexander Zverevin loppuottelussa. Ranskan avoimissa Sinner eteni loppuotteluun Carlos Alcarazia vastaan ja oli neljännessä erässä yhden pisteen päässä voitosta, mutta Alcaraz onnistui pitämään syöttönsä ja lopulta viemään ottelun katkaisupelissä. Ottelu oli pisin Ranskan avointen historiassa kestäen lähes viisi ja puoli tuntia. Loppuottelua sanottiin sen päätyttyä yhdeksi kaikkien aikojen parhaista. Wimbledonissa Sinner onnistui voittamaan Alcarazin loppuottelussa. Kaksikko pelasi kolmannen peräkkäisen grand slam -loppuottelunsa vastakkain, kun he kohtasivat Yhdysvaltain avoimissa. Sinner hävisi ottelun neljässä erässä.

Australian avoimissa 2026 Sinner hävisi Novak Đokovićille välierissä viidessä erässä.

 Lähteet 

Luokka:Italialaiset tennispelaajat
Luokka:Vuonna 2001 syntyneet
Luokka:Elävät henkilöt